היורשים: עלייתה של רד

היורשים: עלייתה של רד (באנגלית: Descendants: The Rise of Red) הוא סרט פנטזיה מוזיקלי אמריקאי שבוים על ידי ג'ניפר פאנג על פי תסריט מאת דן פריי וראסל זומר. הסרט, שהופק על ידי ערוץ דיסני, הוא הרביעי בזיכיון "היורשים", ומשמש כספין אוף לטרילוגיה המקורית.

בסרט מככבות צ'יינה אן מקליין ומלאני פקסון, ששבות לגלם את דמויותיהן של אומה והפיה הסנדקית מהטרילוגיה המקורית; וברנדי נורווד ופאולו מונטלבן, ששבים לגלם את דמויותיהם של סינדרלה והמלך מקסים מהעיבוד הטלוויזיוני של רוג'רס והמרשטיין משנת 1997.

הסרט עתיד לעלות לשירות הזרמת המדיה "דיסני+"

תקציר העלילה
רד, בתה של מלכת הלבבות, וקלואי, בתם של סינדרלה והמלך מקסים, חוברות יחד על מנת לנסוע בזמן באמצעות שעון הכיס של הארנב הלבן ולמנוע אסון קטסטרופלי המאיים על ממלכת אורדון ותושביה.

צוות השחקנים והדמויות

היורשים
 קיילי קנטרל – רד, בתה של מלכת הלבבות.
 מאליה בייקר – קלואי מקסים, בתם של סינדרלה והמלך מקסים.
 צ'יינה אן מקליין – אומה, בתה של אורסולה.
 לאונרדו נאם – מדוקס, בנו של הכובען המטורף והממציא הראשי של מלכת הלבבות.
 סם מורלוס – זלי, בתה של רפונזל.
 פדר לינדל – מורג'י, בנה של מורגן לה פיי.

הגיבורים
 ברנדי נורווד – אלה / סינדרלה, אשתו של המלך מקסים ואמה של קלואי. את דמותה של אלה בצעירותה מגלמת מורגן דאדלי.
 פאולו מונטלבן – המלך מקסים, בעלה של סינדרלה ואביה של קלואי. את דמותו של מקסים בצעירותו מגלם טריסטן פאדיל.
 מלאני פקסון – פיי, הפיה הסנדקית של סינדרלה. את דמותה של פיי בצעירותה מגלמת גרייס נארדוצ'י.
 ג'רמי סוויפט – מרלין חונכו לשעבר של המלך ארתור ומנהל אקדמיית "מרלין".
 לבין ואלייל – אלאדין. את דמותו של אלאדין בצעירותו מגלם כביר ברי.
 שאזיה פסקל – יסמין. את דמותה של יסמין בצעירותה מגלמת עיזה אזאר.

הנבלים
 דארה רנה – אוליאנה, אחותה הצעירה של אורסולה ודודתה של אומה.
 ריטה אורה – ברידג'ט / מלכת הלבבות. את דמותה של ברידג'ט בצעירותה מגלמת רובי רוז טרנר.
 אלכס בונילו – נסיך היהלומים, ראש צבא הקלפים של מלכת הלבבות.
 ג'ושוע קולי – הוק, בצעירותו
 מארס – מליפיסנט, בצעירותה.
 אנתוני פיאט – האדס, בצעירותו.
 גולי קרדה – ליידי טרמיין, אמה החורגת של סינדרלה.

הפקה

פיתוח
ב-18 באוגוסט 2021, לאחר הפצת הספיישל הטלוויזיוני המונפש "היורשים: החתונה המלכותית", הצהירה לורן קיסילבסקי, סגנית הנשיא הבכירה של סרטי המקורי של ערוץ דיסני, בתגובה לשאלות על הקליף האנגר שעמו הסתיים הספיישל, כי סרטי "היורשים" מסתיימים ברמזים לסיפורים נוספים, וכן הוסיפה ש"ערוץ דיסני יראה לאן [הם] מגיעים עם הזיכיון".

ב-21 בספטמבר 2021, אושר כי סרט "היורשים" רביעי נמצא בפיתוח כחלק מעסקה כוללת בין חברת וולט דיסני לחברת ההפקה של נשיא חטיבת הטלוויזיה של דיסני לשעבר, גארי מארש. במאי 2022, נמסר כי הסרט הוזמן רשמית על ידי שירות הזרמת המדיה "דיסני+" כספין אוף. עוד נמסר כי את הסרט תביים ותפיק ג'ניפר פאנג, על פי תסריט מאת דן פריי וראסל זומר; וכי על הפקת הסרט בפועל יופקד מארש.

ב-21 במרץ 2023, הוכרז שמו הרשמי של הסרט; "היורשים: עלייתה של רד".

ליהוק
בכנס D23 2022, נחשף כי צ'יינה אן מקליין, שגילמה את דמותה של אומה בטרילוגיה המקורית, תשוב לגלם את דמותה בסרט זה, לצד ליהוקן של קיילי קנטרל ודארה רנה לצוות השחקנים. בנובמבר 2022, נחשף על פי הודעת הליהוק על שובן של ברנדי נורווד ומלאני פקסון לגילום דמויותיהן של סינדרלה מהסרט "סינדרלה" (1997) והפיה הסנדקית, בהתאמה. עוד נחשף כי לסרט לוהקו ריטה אורה, מאליה בייקר, רובי רוז טרנר, מורגן דאדלי וג'ושוע קולי. לאחר תחילת הצילומים, נמסר בפברואר 2023 על ליהוקם של ג'רמי סוויפט ולאונרדו נאם; ובמרץ 2023, על שובו של פאולו מונטלבן לדמותו של המלך מקסים, אותו גילם לראשונה לצד נורווד בשנת 1997 ועל ליהוקו של אלכס בונילו.

צילומים
צילומי הסרט החלו בסתיו 2022. על עיצוב ההפקה הופקד מארק הופלינג שעבד על הטרילוגיה המקורית. פאנג אמרה שהיא רוצה שהכוריאוגרפיה במהלך קטעי הפעולה יוכלו עדיין להעביר את הרגש שבעלילה. במהלך עיצוב התפאורות של ארץ הפלאות, נעזרה פאנג בסרט "עליסה בארץ הפלאות כאסמכתא, תוך שאיבת השראה מניסיונה הקודם בהפקת סרטים. צילומי הסרט עברו לאטלנטה בשלהי ינואר 2023, ושם נמשכו עד לאמצע מרץ.

אפקטים חזותיים
לדבריה של פאנג, במהלך הפקת הסרט נעשה שימוש באפקטים חזותיים על מנת "לשפר" את התפאורות והסטים המופיעים בסרט.

מוזיקה
הסרט עתיד לכלול שבעה שירים מקוריים, בנוסף לשירים מתוך סרטי ההנפשה הקלאסיים של דיסני.

הפצה
בניגוד לשאר הסרטים בזיכיון, הסרט עתיד לעלות ישירות לשירות "דיסני+" במקום לעלות תחילה לערוץ דיסני.

קישורים חיצוניים

הערות שוליים

דיסני+: סרטים
סרטי המשך אמריקאיים
סרטי פנטזיה אמריקאיים
סרטי קומדיה אמריקאיים
סרטי קרוס-אובר
סרטים מוזיקליים אמריקאיים